‘ کُبلیں دروازگ ”
کُبلیں دروازگ ءُ کوریں دریگ
کئے بہ پول اِیت اے تہنائیاں
کئے بہ مار اِیت اے ویرانیاں
کئے بہ منّ اِیت کہ رُژن اندر اِنت
چیر ءُ سر اِنت
سیاہ شپ اِنت
کُبلیں دروازگ ءُ بے تواریں توار
کُبلیں دروازگ ٹپی ئیں دست ءُ چم
کُبلیں دروازگ ءُ بے سمائیں ھتم
چنچو بے حاجت اِنت زندمان ءِ نشان
کئے بہ زانت مہر کَلّ اِنت کجا….؟
کئے وفاھانی سد سالیں تاسانی پسواناں بہ دنت.؟
بے کساس درد ءُ دور ءُ ابیتکی
بے کساسیں تہاری ءُ بے باوری بلے
کُبلیں دروازگاں چہ ھما دیم, رژن ءِ سفر
زندگی ءِ سفر
مسکیں ارواھانی آجوئی ءِ سفر
” کریمہ بلوچ ”